**Solt Város Önkormányzat**

**Képviselő-testülete**

**Szám**: 4-1/2023.

### JEGYZŐKÖNYV

**Készült**: Solt Város Önkormányzat Képviselő-testületének 2023. január 26. napján 16 órai kezdettel, a Solti Közös Önkormányzati Hivatal tanácskozó termében megtartott üléséről

Jelen voltak: Németh István polgármester

Gyetvai Imre alpolgármester

Árizs Lajos képviselő

Gál József képviselő

Lencsés Sándorné képviselő

Orbán Istvánné képviselő

Szondi Miklós képviselő

Szűcs Imre képviselő

Végi Bálint képviselő

dr. Faragó Mónika jegyző

További jelenlévők: Jelenléti ív szerint

Jegyzőkönyvvezető: Juhász Györgyi köztisztviselő

Németh István polgármester:

Köszöntötte a testületi ülésen megjelent képviselő-testület tagjait, jegyzőt és minden jelenlévőt, majd az ülést megnyitotta.

Elmondta, a képviselő-testület tagjai és a tanácskozási joggal rendelkezők Solt Város Önkormányzat Szervezeti és Működési Szabályzatáról szóló 22/2019. (XI.15.) rendelet 14. § (1) bekezdésében meghatározottak szerint az ülés meghívóját és az írásos előterjesztéseket az ülést megelőzően 5 nappal korábban megkapták.

Megállapította, a megjelent képviselők száma 9 főből 9 fő. Az Mötv. 47. § (1) bekezdése alapján a képviselő-testület ülését határozatképesnek nyilvánította.

Javasolta a meghívóban szereplő napirendi javaslat elfogadását.

**NAPIRENDI JAVASLAT**

1. **Tájékoztató a két testületi ülés között történt fontosabb eseményekről**

Előadó: Németh István polgármester

1. **Előterjesztés Solt Város Önkormányzat Képviselő-testülete és Solt Város Roma Nemzetiségi Önkormányzat között létrejött Együttműködési Megállapodás felülvizsgálatáról**

Előadó: Németh István polgármester

1. **Előterjesztés a polgármester 2023. évi szabadsága ütemezésének jóváhagyásáról**

Előadó: dr. Faragó Mónika jegyző

1. **Előterjesztés a Solt Aranykulcs Városgazdálkodási Nkft vállalkozói díjának felülvizsgálatáról**

Előadó: Németh István polgármester

1. **Előterjesztés az F1 Számítástechnikai Bt. vállalkozói díjának felülvizsgálatáról**

Előadó: Németh István polgármester

1. **Előterjesztés a Híd Tv Solt eszközbeszerzési kérelméről**

Előadó: Németh István polgármester

1. **Előterjesztés a TOP-1.2.1-15-BK1-2016-00010 azonosító számú „Solt-Dunatetétlen-Akasztó turisztikai kerékpárút fejlesztése” című projekt keretében az állami tulajdonban lévő ingatlanok megszerzéséhez szükséges szerződések aláírásáról**

Előadó: Németh István polgármester

1. **Előterjesztés a** **„Solt, Mátyás király utca 2099 hrsz. alatti helyi önkormányzati út felújítása” beruházáshoz kivitelezési ajánlatok megkéréséről**

Előadó: Németh István polgármester

1. **Előterjesztés Csepregi Bálint Solt, Kecskeméti út 33. szám alatti lakos ingatlanvásárlási kérelméről**

Előadó: Németh István polgármester

1. **Előterjesztés a 6320 Solt,** **Mester utca 26. szám alatti ingatlan megvásárlásáról**

Előadó: Németh István polgármester

1. **Előterjesztés a járáspusztai térfigyelő kamerarendszer beszerzéséről**

Előadó: Németh István polgármester

1. **Előterjesztés a Mesevár Óvoda és Mini Bölcsőde, és Százszorszép Telephelyének éves nyitvatartási és nyári zárva tartási rendjének meghatározásáról**

Előadó: dr. Faragó Mónika jegyző

1. **Tájékoztató Solt Város polgármesterének önkormányzati hatósági ügyekben hozott döntéseiről**

Előadó: Németh István polgármester

1. **Egyéb ügyek**

Németh István polgármester:

Feltette szavazásra, aki az írásos meghívóban szereplő napirendi javaslattal egyetért, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **1/2023. (I.26.)** képv.t. határozata **2023. január 26. napjára javasolt napirendjének elfogadásáról**

**HATÁROZAT**

Solt Város Önkormányzat Képviselő-testülete a 2023. január 26. napjára szóló meghívóban szereplő napirendi pontokat megtárgyalásra elfogadta.

**NAPIREND**

1. **Tájékoztató a két testületi ülés között történt fontosabb eseményekről**

Előadó: Németh István polgármester

1. **Előterjesztés Solt Város Önkormányzat Képviselő-testülete és Solt Város Roma Nemzetiségi Önkormányzat között létrejött Együttműködési Megállapodás felülvizsgálatáról**

Előadó: Németh István polgármester

1. **Előterjesztés a polgármester 2023. évi szabadsága ütemezésének jóváhagyásáról**

Előadó: dr. Faragó Mónika jegyző

1. **Előterjesztés a Solt Aranykulcs Városgazdálkodási Nkft vállalkozói díjának felülvizsgálatáról**

Előadó: Németh István polgármester

1. **Előterjesztés az F1 Számítástechnikai Bt. vállalkozói díjának felülvizsgálatáról**

Előadó: Németh István polgármester

1. **Előterjesztés a Híd Tv Solt eszközbeszerzési kérelméről**

Előadó: Németh István polgármester

1. **Előterjesztés a TOP-1.2.1-15-BK1-2016-00010 azonosító számú „Solt-Dunatetétlen-Akasztó turisztikai kerékpárút fejlesztése” című projekt keretében az állami tulajdonban lévő ingatlanok megszerzéséhez szükséges szerződések aláírásáról**

Előadó: Németh István polgármester

1. **Előterjesztés a „Solt, Mátyás király utca 2099 hrsz. alatti helyi önkormányzati út felújítása” beruházáshoz kivitelezési ajánlatok megkéréséről**

Előadó: Németh István polgármester

1. **Előterjesztés Csepregi Bálint Solt, Kecskeméti út 33. szám alatti lakos ingatlanvásárlási kérelméről**

Előadó: Németh István polgármester

1. **Előterjesztés a 6320 Solt, Mester utca 26. szám alatti ingatlan megvásárlásáról**

Előadó: Németh István polgármester

1. **Előterjesztés a járáspusztai térfigyelő kamerarendszer beszerzéséről**

Előadó: Németh István polgármester

1. **Előterjesztés a Mesevár Óvoda és Mini Bölcsőde, és Százszorszép Telephelyének éves nyitvatartási és nyári zárva tartási rendjének meghatározásáról**

Előadó: dr. Faragó Mónika jegyző

1. **Tájékoztató Solt Város polgármesterének önkormányzati hatósági ügyekben hozott döntéseiről**

Előadó: Németh István polgármester

1. **Egyéb ügyek**

**HATÁROZATOK MUTATÓJA**

**Szám: Tárgy:**

1/2023. (I.26.) 2023. január 26. napjára javasolt napirendjének elfogadásáról

2/2023. (I.26.) Solt Város Önkormányzat Képviselő-testülete és Solt Város Roma Nemzetiségi Önkormányzat között létrejött Együttműködési Megállapodás felülvizsgálatáról

3/2023. (I.26.) polgármester 2023. évi szabadsága ütemezésének jóváhagyásáról

4/2023. (I.26.) Solt Aranykulcs Városgazdálkodási Nkft vállalkozói díjának felülvizsgálatáról

5/2023. (I.26.) F1 Számitástechnikai Bt. vállalkozói díjának felülvizsgálatáról

6/2023. (I.26.) Híd Tv Solt eszközbeszerzési kérelméről

7/2023. (I.26.) TOP-1.2.1-15-BK1-2016-00010 azonosító számú „Solt-Dunatetétlen-Akasztó turisztikai kerékpárút fejlesztése” című projekt keretében az állami tulajdonban lévő ingatlanok megszerzéséhez szükséges szerződések aláírásáról

8/2023. (I.26.) „Solt, Mátyás király utca 2099 hrsz. alatti helyi önkormányzati út felújítása” beruházáshoz kivitelezési ajánlatok megkéréséről

9/2023. (I.26.) Csepregi Bálint Solt, Kecskeméti út 33. szám alatti lakos ingatlanvásárlási kérelméről

10/2023. (I.26.) 6320 Solt, Mester utca 26. szám alatti ingatlan megvásárlásáról

11/2023. (I.26.) járáspusztai térfigyelő kamerarendszer beszerzéséről

12/2023. (I.26.) Mesevár Óvoda és Mini Bölcsőde és Százszorszép Telephelyének éves nyitvatartási és nyári zárva tartási rendjének meghatározásáról

13/2023. (I.26.) Solt Város polgármesterének önkormányzati hatósági ügyekben hozott döntéseiről

14/2023. (I.26.) Király utcai lakosok úthelyreállítási kérelméről

15/2023. (I.26.) Erzsébet-liget eladásáról

**1**.**N A P I R E N D**

**Tájékoztató a két testületi ülés között történt fontosabb eseményekről**

Előadó: Németh István polgármester

Németh István polgármester:

Tájékoztatta a lakosságot, hogy a leendő ipari park nyertes kivitelezőjével a szerződéskötés megtörtént, az építési napló megnyitásra került.

A Duna-parttal kapcsolatban elmondta, hogy egy keresztbefordult hajó miatt a partszakasz jelentős mértékben tönkrement. Felkérte dr. Faragó Mónika jegyzőt, adjon tájékoztatást a jelenlegi helyzetről és az intézkedésekről.

dr. Faragó Mónika jegyző:

A kialakult helyzet miatt jelenleg a part életveszélyes, mert elég mély gödrök keletkeztek. Az Alsó-Duna-Völgyi Vízügyi Igazgatóság árvízvédelmi felügyelője azt a tájékoztatást adta a megkeresésre, hogy egyelőre a természetre bízzák a terület rendeződését, a partszakasz leszakadásával jelenleg nem tudnak mit kezdeni. Bíznak benne, hogy a strandszezonra helyreáll a part külső beavatkozás nélkül.

Németh István polgármester:

A sportcsarnok napelemeit hivatalosan is rákötötték a rendszerre, így a megtermelt energiát lehet használni a csarnok áramellátásához.

A városüzemeltetés dolgozói megkezdték az ágdarálást. A munkálatok folyamatosan zajlanak, az autó járja az utcákat, a kitett nyesedéket összeszedik. Aki esetleg lemaradt volna, az a 06-20/971-7254 telefonszámon jelezheti igényét. Egy bő hónapot szeretnének az ágdarálásra szánni, utána legközelebb ősszel tervezik ismét.

A helyi tv főszerkesztője tájékoztatta, hogy a holnapi naptól az adott tv csatornán láthatók lesznek a Híd Tv Solt műsorai. Tudomása szerint a Lrtktv szolgáltató is megoldást talál egy-két hónapon belül, hogy az ő előfizetői is tudják fogni a csatornát. A Youtube-on szintén rövid időn belül elérhetőek lesznek a helyi televízió műsorai. Elmondta, hogy az ülést követő közmeghallgatás időtartama alatt várják azon lakosok hívásait a 06-30/519-7638 telefonszámon, akik nem vesznek részt személyesen a közmeghallgatáson, de kérdést, hozzászólást szeretnének tenni.

Az újonnan épülő művelődési ház tervének elbírálása az Országos Építészeti Tervtanács hatáskörébe tartozik. Amennyiben a terv pozitív elbírálásban részesül, akkor el lehet indítani a kivitelezésre vonatkozó közbeszerzési eljárást.

Büszke arra, hogy a hétvégén Solton koncertet adó Tankcsapda zenekar teltházas volt, nagyszerű koncertet adtak. A zenekarral készült egy riport is a helyi tv által, továbbá az együttes honlapján több feltöltött videó, nyilatkozat szól arról, hogy mennyire kedves vendéglátásban részesültek Solton, nagyon jól érezték magukat.

Tájékoztatójában ennyit szeretett volna elmondani. Megkérdezte a jelenlévőket, kívánnak-e kérdést, hozzászólást tenni a napirendhez.

Gál József képviselő:

Nem biztos benne, hogy elég 1-2 hónap a nyesedék darálására. Kora tavasszal kezdődnek a metszések, kertrendezés, március-áprilisban hová tegye a lakosság a darálnivalót?

Németh István polgármester:

Beszéltek erről a városüzemeltetés vezetőjével, de akkor már füvet kell nyírni, kátyúzást végezni több utcában, annyi ember pedig nincs, hogy még az ágdarálás is folyamatos legyen. Most van egy olyan időszak, amikor nincs még annyi feladat és meg tudják oldani az ágdarálást.

Gál József képviselő:

Megkérdezte, hogy be lehet-e vinni egy telephelyre a nyesedéket, hogyha valakinek márciusban keletkezik?

Németh István polgármester:

Igen, a telephelyre be lehet szállítani a fenyőfa és a többi enyves nyesedék kivételével.

Mivel a napirenddel kapcsolatban további kérdést, hozzászólást a képviselők nem kívántak tenni, kérte tájékoztatója határozathozatal nélküli tudomásul vételét.

Megállapította, a képviselő-testület tájékoztatóját határozathozatal nélkül tudomásul vette.

**2. N A P I R E N D**

**Előterjesztés Solt Város Önkormányzat Képviselő-testülete és Solt Város Roma Nemzetiségi Önkormányzat között létrejött Együttműködési Megállapodás felülvizsgálatáról**

Előadó: Németh István polgármester

(Írásos előterjesztés mellékelve)

Németh István polgármester:

Megadta a szót Árizs Lajos képviselőnek, mint az Ügyrendi és Szociális Bizottság elnökének.

Árizs Lajos képviselő:

Az együttműködési megállapodást évente felül kell vizsgálni, mely tartalmazza, hogy az önkormányzat mit biztosít és milyen segítséget nyújt a nemzetiségi önkormányzatnak. A bizottság megtárgyalta a napirendet és javasolja elfogadásra a képviselő-testületnek.

Németh István polgármester:

Mivel további hozzászólás nem hangzott el, feltette szavazásra, aki egyetért a felülvizsgált Együttműködési Megállapodás elfogadásával, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **2/2023. (I.26.)** képv.t. határozata a **Solt Város Önkormányzat Képviselő-testülete és Solt Város Roma Nemzetiségi Önkormányzat között létrejött Együttműködési Megállapodás felülvizsgálatáról**

**HATÁROZAT**

Solt Város Önkormányzat Polgármestere az önkormányzat és Solt Város Roma Nemzetiségi Önkormányzat között létrejött megállapodást felülvizsgálta, és a közigazgatási szerződésben foglalt Együttműködési Megállapodást a határozat melléklete szerinti tartalommal elfogadta.

**KÖZIGAZGATÁSI SZERZŐDÉS**

amely az általános közigazgatási rendtartásról szóló 2016. évi CL. törvény (a továbbiakban: Ákr.) 92. §-ában, valamint a nemzetiségek jogairól szóló 2011. évi CLXXIX. törvény (a továbbiakban: Nek tv.) 80. § (2) bekezdésében kapott felhatalmazás alapján létrejött

egyrészről **Solt Város Önkormányzat Képviselő-testülete** (6320 Solt, Béke tér 1., képviseletében eljár: Németh István Kálmán polgármester) – a továbbiakban: **Önkormányzat**

másrészről **Solt Város Roma Nemzetiségi Önkormányzata** (6320 Solt, Béke tér 1., képviseletében eljár: Jakab József Zoltán elnök) – a továbbiakban: **SRNÖ**

(a továbbiakban együtt: Felek) között együttműködésük szabályainak rögzítése céljából az alulírott helyen és időben az alábbi feltételekkel.

**I. A szerződés tárgya**

Felek rögzítik, hogy a Nek tv. 80.§ (1) bekezdés szerinti kötelezettségének teljesítése érdekében az Önkormányzat a rendeltetésszerű helyiséghasználatra, további feltételek biztosítására és a feladatok ellátására vonatkozóan az SRNÖ-vel közigazgatási szerződésben megállapodik.

A megállapodás jogi háttérszabályozása:

* Magyarország helyi önkormányzatairól szóló 2011. CLXXXIX. törvény,
* a nemzetiségiek jogairól szóló 2011. évi CLXXIX. törvény,
* az államháztartásról szóló 2011. évi CXCV. törvény és annak végrehajtásáról szóló 368/2011. (XII.31.) Korm.rendelet,
* a köznevelésről szóló 2011. évi CXC. törvény.

**II. Felek által vállalt kötelezettségek és biztosított jogok**

1. **Személyi és tárgyi feltételek biztosítása**

Az **Önkormányzat** a rendelkezésére álló anyagi eszközök arányában biztosítja – az éves önkormányzati költségvetési rendelet keretein belül – a **SRNÖ** részére a működéséhez szükséges feltételeket, az alábbiak szerint:

* 1. Az Önkormányzat a SRNÖ működéséhez igény szerint, havonta legalább 32 órában, ingyenesen biztosítja a nemzetiségi önkormányzati feladat ellátásához szükséges, 5 db tárgyalóasztallal, 20 db székkel felszerelt, 6320 Solt, Béke tér 1. szám alatt (hrsz.: 1) található Közös Önkormányzati Hivatal épületében, a padlástérben kialakított 60 m2 alapterületű tanácstermét.
  2. Az Önkormányzat ingyenesen biztosítja a SRNÖ üléseinek lebonyolításához, ügyfélfogadásához az 1.1. pontban megjelölt helyiséget.
  3. A SRNÖ közmeghallgatásainak, fórumainak megrendezéséhez a Solti Közös Önkormányzati Hivatal 6320 Solt, Béke tér 1. szám alatti ingatlanának dísztermét jelöli ki, melyet a SRNÖ ingyenesen vehet e célra igénybe.
  4. Az Önkormányzat a Közös Önkormányzati Hivatalon keresztül biztosítja a SRNÖ kérésének megfelelően a postai, kézbesítési, gépelési, sokszorosítási feladatok ellátását és az ezzel járó költségeket viseli.
  5. Az Önkormányzat a Közös Önkormányzati Hivatalon keresztül biztosítja a SRNÖ működéséhez (a testületi, tisztségviselői, képviselői feladatok ellátásához) szükséges tárgyi és személyi feltételeket munkakörhöz rendelten.
  6. A SRNÖ testületi üléseinek előkészítésével, meghívók, előterjesztések, a testületi ülések jegyzőkönyveinek és valamennyi hivatalos levelezés előkészítésével, postázásával a Közös Önkormányzati Hivatal köztisztviselőjét – munkakörhöz rendelten – bízza meg az Önkormányzat.
  7. A SRNÖ testületi döntéseinek és a tisztségviselők döntéseinek előkészítésével, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatok ellátásával a Közös Önkormányzati Hivatal köztisztviselőjét bízza meg az Önkormányzat.
  8. A SRNÖ költségvetésének előkészítésével és megalkotásával, valamint a költségvetéssel összefüggő adatszolgáltatási kötelezettségek teljesítésével, továbbá a SRNÖ önálló fizetési számla nyitásával, törzskönyvi nyilvántartásba vételével és adószám igénylésével, a SRNÖ működésével, gazdálkodásával kapcsolatos nyilvántartási, iratkezelési, adatszolgáltatási feladatokat, kötelezettségeket a jegyző a Közös Önkormányzati Hivatal Pénzügyi Csoportján keresztül biztosítja a helyi önkormányzat és költségvetési szerveivel egyező rendben, határidővel, együttműködési kötelezettséggel.
  9. Az Önkormányzat figyelemmel kíséri a roma nemzetiséget érintő jogalkotási folyamatokat, és bármely szintű jogszabályi változásról tájékoztatja a SRNÖ-t a kölcsönösség elve alapján.
  10. Az Önkormányzat biztosítja a jelnyelv és a speciális kommunikációs rendszer használatát.
  11. Az 1-10. pontokban meghatározott feladatellátáshoz kapcsolódó költségeket - a SRNÖ tagjai telefonhasználata költségeinek kivételével – az Önkormányzat vállalja.
  12. A SRNÖ képviselő-testületi ülésein, közmeghallgatásán a jegyzői képesítési előírásoknak megfelelő végzettséggel rendelkező köztisztviselő vesz részt és jelzi, ha törvénysértést észlel.
  13. A SRNÖ tudomásul veszi, hogy a működéséhez biztosított ingó és ingatlan vagyontárgyakat kizárólag a testület működésével összefüggő célokra használhatja, azokat harmadik személy részére semmilyen más céllal használatba nem adhatja.

1. **A SRNÖ KÖLTSÉGVETÉSÉVEL KAPCSOLATOS FELADATOK ELLÁTÁSA**
   1. A központi költségvetésről szóló törvény hatálybalépését követően, a költségvetésre vonatkozó részleges információk ismeretében a jegyző megbízottja folytatja az egyeztetést a SRNÖ elnökével.
   2. A jegyző a pénzügyi csoport közreműködésével készíti elő a SRNÖ költségvetési határozatának tervezetét. A határozat-tervezetet az SRNÖ elnöke február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek. A SRNÖ képviselő-testülete megtárgyalja, és önálló határozatában elfogadja a SRNÖ költségvetését.
   3. Ha a SRNÖ az eredeti előirányzatán felül többletbevételt ér el, vagy bevételkiesése van, illetve kiadási előirányzatain belül átcsoportosítást hajt végre, módosítja a költségvetéséről szóló határozatát. A módosítást a pénzügyi csoport készíti elő.
   4. A SRNÖ költségvetési előirányzatai a SRNÖ képviselő-testületének határozata alapján módosíthatók.
   5. A SRNÖ költségvetési határozatát úgy fogadja el, és erről információt a pénzügyi csoportnak úgy szolgáltat, hogy az, a költségvetésével kapcsolatos tájékoztatási kötelezettségének határidőben eleget tudjon tenni.
   6. Az elnök a SRNÖ gazdálkodásáról a hatályos jogszabályok alapján beszámol, tájékoztatást ad.
   7. A SRNÖ gazdálkodásának végrehajtásával kapcsolatos feladatokat a jegyző a Közös Önkormányzati Hivatal Pénzügyi Csoportja útján látja el.
2. **KÖTELEZETTSÉGVÁLLALÁS, ELLENJEGYZÉS, UTALVÁNYOZÁS, ÉRVÉ-NYESÍTÉS, SZAKMAI TELJESÍTÉSIGAZOLÁS RENDJÉNEK ELLÁTÁSA**
   1. A kötelezettségvállalás, utalványozás, ellenjegyzés, érvényesítés jelen megállapodás 1. mellékletét képező aláírási címpéldány szerint történik.
   2. A kötelezettségvállalás rendje: A SRNÖ kiadási előirányzatai terhére a SRNÖ elnöke vagy az általa írásban felhatalmazott SRNÖ képviselő jogosult kötelezettségvállalásra. A kötelezettségvállalás előtt, a kötelezettséget vállalónak meg kell győződnie arról, hogy a rendelkezésre álló fel nem használt előirányzat biztosítja-e a kiadás teljesítésére a fedezetet. Kötelezettségvállalás 50.000,-Ft felett csak írásban és a kötelezettség ellenjegyzése után történhet.
   3. Pénzügyi ellenjegyzésre a kötelezettségvállalás dokumentumán a pénzügyi ellenjegyzés dátumának szerepeltetésével, „pénzügyi ellenjegyzés” megjelöléssel, a SRNÖ kiadási előirányzatai terhére vállalt kötelezettség esetén a Közös Önkormányzati Hivatal gazdasági vezetője írásban jogosult.
   4. A pénzügyi ellenjegyzőnek a pénzügyi ellenjegyzést megelőzően meg kell győződnie arról, hogy
3. a szükséges szabad előirányzat rendelkezésre áll,
4. a tervezett kifizetési időpontokban a pénzügyi fedezet biztosított,
5. a kötelezettségvállalás nem sérti a gazdálkodásra vonatkozó szabályokat.
   1. A pénzügyi ellenjegyző a 3.4. pontban foglalt feladata ellátásához szükség szerint szakértőt vehet igénybe.
   2. Ha a kötelezettségvállalás nem felelt meg a 3.4. pontban előírtaknak, a pénzügyi ellenjegyzőnek erről írásban tájékoztatnia kell a kötelezettségvállalót, illetve a SRNÖ elnökét.
   3. A teljesítés igazolása során ellenőrizhető okmányok alapján ellenőrizni és igazolni kell a kiadások teljesítésének jogosságát, összegszerűségét, ellenszolgáltatást is magába foglaló kötelezettségvállalás esetében – ha a kifizetés vagy annak egy része az ellenszolgáltatás teljesítését követően esedékes – annak teljesítését.
   4. A teljesítést az igazolás dátumának és a teljesítés tényére történő utalás megjelölésével, az arra jogosult személy aláírásával kell igazolni.
   5. A teljesítés igazolásának a kincstár által számfejtett személyi jellegű juttatások kifizetését kivéve, ki kell terjednie valamennyi kiadásra.
   6. Teljesítés igazolására a SRNÖ elnöke jogosult. Távolléte, összeférhetetlensége esetén az elnökhelyettes jogosult.
   7. A pénzügyi teljesítésre benyújtott bizonylat, teljesítés igazolójának a kifizetés jogosságát, összegszerűségét, a szerződés, megrendelés, megállapodás, egyéb kötelezettségvállalás teljesítését kell aláírásával igazolnia.
   8. Az igazolási kötelezettség végrehajtását „A szakmai teljesítést igazolom” szöveg megjelölésével és az igazolás időpontjának feltüntetésével kell az arra jogosultnak igazolni.
   9. A kötelezettségvállalás alapján elvégzett teljesítés megtörténtét a szolgáltatásnak megfelelő mellékletekkel dokumentáltan (szállítólevél, munkalap, stb.) kell igazolni. Az igazolás történhet a számlán, a kifizetési bizonylaton közvetlenül, illetve a teljesítést igazoló külön nyomtatványon.
   10. A teljesítésigazolás alapján az érvényesítést a Közös Önkormányzati Hivatal Pénzügyi Csoportjának munkatársa végzi „a város önkormányzatának pénzgazdálkodásával kapcsolatos kötelezettségvállalás pénzügyi ellenjegyző a teljesítés igazolása, érvényesítés és utalványozás hatásbani rendjéről szóló együttes utasítás” szerint.
   11. Az érvényesítés megtörténtét érvényesítési záradékban kell rögzíteni, amelynek tartalmaznia kell az „érvényesítve” megjelölést, az érvényesítés dátumát, az érvényesítő aláírását.
   12. Az érvényesítő ellenőrzi az összegszerűséget, a fedezet meglétét és azt, hogy a megelőző ügymenetben a vonatkozó jogszabályokban, belső szabályzatokban foglaltakat betartották-e.
   13. A kiadások utalványozása az érvényesített okmányok alapján történik.
   14. Utalványozni készpénzes kifizetési mód esetén az érvényesített pénztárbizonylatra rávezetett, más esetben külön írásbeli rendelkezéssel lehet.
   15. A kiadás teljesítésének, a bevétel beszedésének vagy elszámolásának elrendelésére (a továbbiakban: utalványozásra) kizárólag a SRNÖ elnöke, vagy távollétében, összeférhetetlensége, érintettsége esetén a SRNÖ elnökhelyettese jogosult. Utalványozni csak az érvényesítés után lehet. Pénzügyi teljesítésre az utalványozás után, és az utalványozás ellenjegyzése mellett került sor.
   16. A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult, a teljesítést igazoló személlyel és a pénzügyi ellenjegyzővel.
6. **A SRNÖ pénzforgalmi számlája BIZTOSÍTÁSA**
   1. A Solt Város Roma Nemzetiségi Önkormányzat pénzforgalmi számlaszáma:

OTP BANK Nyrt. Solti Fiókja

Solt Város Roma Nemzetiségi Önkormányzat Elszámolási számla:

**11732301-15778549-00000000**

* 1. A SRNÖ gazdálkodásával és pénzellátásával kapcsolatos minden pénzforgalmi számlájához kapcsolódó aktus – külön a részére és kizárólagos használatára megnyitott – fenti pénzforgalmi számlán bonyolódik.
  2. A SRNÖ működésének általános támogatását a költségvetési törvényben meghatározottak szerint veszi igénybe.

1. **Vagyoni és számviteli nyilvántartások, az adatszolgál-tatás rendje TELJESÍTÉSE**
   1. A Közös Önkormányzati Hivatal Pénzügyi Csoportja a SRNÖ vagyoni, számviteli nyilvántartásait az önkormányzat nyilvántartásain belül, elkülönítetten kezeli.
   2. A számviteli nyilvántartás alapjául szolgáló dokumentumokat (bizonylatokat, szerződéseket, bankszámlakivonatokat, számlákat, stb.) a SRNÖ elnöke – vagy e feladattal megbízott tagja – köteles minden tárgyhónapot követő hónap 5. napjáig a Közös Önkormányzati Hivatal SRNÖ gazdasági ügyintézésével megbízott munkatársának leadni.
   3. Az adatszolgáltatás során szolgáltatott adatok valódiságáért, a számviteli szabályokkal és a statisztikai rendszerrel való tartalmi egyezőségéért a SRNÖ tekintetében a SRNÖ elnöke, a helyi önkormányzat polgármestere és jegyzője együttesen felelős.
   4. A nemzetiségi önkormányzat tulajdonában, illetve használatában álló vagyontárgyakról nyilvántartást a Közös Önkormányzati Hivatal Pénzügyi Csoportja vezet. A leltározáshoz, selejtezéshez, illetve a vagyontárgyakban bekövetkező változásokról információt a SRNÖ elnöke szolgáltat a jegyző által írásban kijelölt munkatárs számára.
   5. A SRNÖ gazdálkodásában belső ellenőrzésére a települési önkormányzat és intézményei belső ellenőrzésére vonatkozó szabályok alkalmazandók.

**III. A szerződésszegés és jogkövetkezményei**

Szerződésszegés esetén a Nek tv., a Ptk., az Ákr. és egyéb vonatkozó jogszabályok rendelkezéseit kell alkalmazni.

**IV. A szerződés egyéb rendelkezései**

* 1. A SRNÖ hatékony munkát végez a roma nemzetiség társadalomba történő beilleszkedése érdekében, ezzel segítve az Önkormányzat roma nemzetiséggel kapcsolatos politikáját és a napi operatív feladatokat.
  2. A SRNÖ segítséget nyújt a nemzetiségi önkormányzathoz fordulók számára.
  3. Jelen megállapodással nem érintett kérdések tekintetében az Njtv., valamint Solt Város Önkormányzat rendeletei, határozata és a SRNÖ határozatai az irányadóak.
  4. Az együttműködési megállapodást Solt Város Önkormányzata és Solt Város Roma Nemzetiségi Önkormányzat Képviselő-testületei határozatlan időre kötik.
  5. Az együttműködési megállapodást minden év január 31. napjáig, általános vagy időközi választás esetén az alakuló ülést követő 30 napon belül felül kell vizsgálni.
  6. Jelen A közigazgatási szerződésben foglalt Együttműködési Megállapodás elfogadásával hatályát veszti Solt Város Önkormányzat polgármesterének 23/2022. (II.17.) képv.t. határozata és Solt Város Roma Nemzetiségi Önkormányzat elnökének 4/2022. (II.14.) SRNÖ képv.t. határozata.
  7. A közigazgatási szerződésben foglalt együttműködési megállapodást Solt Város Önkormányzat Képviselő-testülete ……/2023. (I.26.) Képv.t. határozatával, míg Solt Város Roma Nemzetiségi Önkormányzata Képviselő-testülete ……/2023. (II….) SRNÖ képv.t. határozatával hagyta jóvá.
     1. Az 1. melléklet jelen szerződés elválaszthatatlan részét képezi.
     2. Felek 6 számozott oldalból álló, 4 db - egymással szó szerint megegyező - eredeti példányban készült jelen hatósági szerződést figyelmesen elolvasták, az abban foglaltakat megértették, és azt, mint szerződéses akaratukkal mindenben egyezőt cégszerűen aláírták.
     3. Jelen közigazgatási szerződés 2023. február 1. napján lép hatályba.

Solt, 2023. ……………... Solt, 2023. ……………...

Németh István Jakab József Zoltán

polgármester SRNÖ elnök

**3. N A P I R E N D**

**Előterjesztés a polgármester 2023. évi szabadsága ütemezésének jóváhagyásáról**

Előadó: dr. Faragó Mónika jegyző

(Írásos előterjesztés mellékelve)

Németh István polgármester:

Elmondta, hogy a törvényi kötelezettségnek megfelelően minden évben meg kell határozni a polgármester éves szabadságát.

Mivel a jelenlévők kérdést, hozzászólást nem kívántak tenni, feltette szavazásra, aki egyetért a polgármester 2023. évi szabadsága ütemezésének jóváhagyásával, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **3/2023. (I.26.)** képv.t. határozata a **polgármester 2023. évi szabadsága ütemezésének jóváhagyásáról**

**HATÁROZAT**

Solt Város Önkormányzat Képviselő-testülete **Németh István Solt Város Önkormányzat főállású polgármester 2023 évi szabadságának ütemezését** (39 nap) az alábbiak szerint hagyja jóvá:

2023

* február 06 - 10. 5 nap
* március 27 - 31. 5 nap
* április 11 – 14. 4 nap
* július 3 – 14. 10 nap
* augusztus 21 - 25. 5 nap
* december 27 – 29. 3 nap
* előre nem látható, családi és egyéb

rendkívüli alkalmakra 7 nap

Végrehajtásért felelős: Jegyző

Végrehajtás határideje: folyamatos

**4. N A P I R E N D**

**Előterjesztés a Solt Aranykulcs Városgazdálkodási Nkft vállalkozói díjának felülvizsgálatáról**

Előadó: Németh István polgármester

(Írásos előterjesztés mellékelve)

Németh István polgármester:

Átadta a szót Végi Bálint képviselőnek, mint a Pénzügyi és Városrendezési Bizottság elnökének, ismertesse a bizottság javaslatát.

Végi Bálint képviselő:

A Pénzügyi és Városrendezési Bizottság megtárgyalta a Solt Aranykulcs Városgazdálkodási Nkft vállalkozói díjának felülvizsgálatáról szóló napirendet. A díjak felülvizsgálata 3 szerződést érint. A Kft-t sok feladattal bízza meg az önkormányzat és a lakosok kérései is sok feladatot jelentenek a dolgozóknak, ami így van rendjén. A kft. vezetője próbálja ezeket a feladatokat úgy optimalizálni, hogy mindent el tudjanak látni, ennek érdekében a tavalyi évben létszámbővítésre is sor került. A 2023-as éves feladatokat át kell tekinteni, meg kell tervezni. Az idei évben a kft. dolgozóit is érinti a minimálbér és a garantált bérminimum emelkedése miatti béremelkedés. Az 1. számú vállalkozói szerződés módosítása magában foglalja a zöldterület-kezelést, utcaseprést., hó- és jégeltakarítást, köztemető fenntartását és működtetését, továbbá a közutak üzemeltetését. A 2. számú szerződés a személy- és mezőgazdasági gépjárművek kölcsönzését, azok takarítását, karbantartását, kisjavítását fogalja magában. Főként a mezőgazdasági gépek kölcsönzése iránt nagy az érdeklődés, a kihasználás maximális. A 3. számú szerződés esetében az intézményüzemeltetés, az egészségügyi alapellátást biztosító épületek fenntartása, mentési pont épületének karbantartása, továbbá a sportcsarnok takarítási és gondnoki munkái és a Híd Tv Solt üzemeltetési kiadási emelkednek. Az elhangzott módosításokat összegszerűen ismertette.

A Pénzügyi és Városrendezési Bizottság megalapozottnak és indokoltnak tartja az emeléseket és ezek alapján elfogadásra javasolja a képviselő-testületnek a vállalkozói szerződések módosításait.

Németh István polgármester:

Mivel további hozzászólást a jelenlévők nem kívántak tenni, feltette szavazásra, aki egyetért azzal, hogy az önkormányzat és a Solt Aranykulcs Városgazdálkodási Nkft között kötött vállalkozói szerződések 2023. január 1-jétól módosításra kerüljenek a határozati javaslatban foglaltaknak megfelelően, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **4/2023. (I.26.)** képv.t. határozata a **Solt Aranykulcs Városgazdálkodási Nkft vállalkozói díjának felülvizsgálatáról**

**HATÁROZAT**

1. Solt Város Önkormányzat Képviselő-testülete úgy döntött, hogy a Solt Város Önkormányzat (6320 Solt, Béke tér 1.) és az **Solt Aranykulcs Városgazdálkodási Nkft**, mint vállalkozó között kötött számú vállalkozói szerződések a 2023. január 1-től az alábbiak szerint módosulnak:
2. számú szerződés

„6. Vállalkozási díj, fizetési feltételek

1. A Szerződő felek a Vállalkozót megillető vállalkozási díj összegét

2023. január hónaptól havi nettó 4.452.000.- Ft-ban, azaz havi nettó Négymillió-négyszázötvenkettőezer forintban, határozzák meg, amely magában foglalja a Vállalkozó Szerződés teljesítésével kapcsolatos járulékos költségeinek a megtérítését is. A Vállalkozó azon kívül a Megrendelővel szemben semmilyen jogcímen egyéb követelést nem támaszt.

1. számú szerződés

„6. Vállalkozási díj, fizetési feltételek

1. A Szerződő felek a Vállalkozót megillető vállalkozási díj összegét 2023. január hónaptól havi nettó 3.002.000 Ft-ban, azaz havi nettó Hárommillió-kettőezer forintban, határozzák meg, amely magában foglalja a Vállalkozó Szerződés teljesítésével kapcsolatos járulékos költségeinek a megtérítését is. A Vállalkozó azon kívül a Megrendelővel szemben semmilyen jogcímen egyéb követelést nem támaszt.
2. számú szerződés

„6 Vállalkozási díj, fizetési feltételek

1. A szerződő felek a Vállakozót megillető vállalkozási díj összegét

2023. január hónaptól havi nettó 3.704.000, - Ft-ban, azaz havi nettó Hárommillió-hétszáznégyezer forintban, határozzák meg, amely magában foglalja a Vállalkozó Szerződés teljesítésével kapcsolatos járulékos költségeinek a megtérítését is. A Vállalkozó azon kívül a Megrendelővel szemben semmilyen jogcímen egyéb követelést nem támaszt.

Ebből a vállalkozási díjból az Intézményüzemeltetés, EÜ alapellátást biztosító épületek fenntartása, mentésipont épületének karbantartása, továbbá város -községgazdálkodás egyéb szolgáltatásainak havi vállalkozási díja nettó 2.090.000.- Ft, azaz Kettőmillió-kilencvenezer- Ft, a sportcsarnok takarítási munkáinak a havi vállalkozási díja nettó 740.000, - Ft, azaz Hétszáznegyvenezer forint, a Híd Tv Solt üzemeltetésének vállalkozási díja 874.000, - Ft azaz Nyolcszázhetvennégyezer forint.

A szerződések többi pontja változatlan maradt.

1. Felhatalmazza az önkormányzat polgármesterét a módosított vállalkozási szerződés aláírására.

Végrehajtásért felelős: Németh István polgármester

Végrehajtás határideje: 2023. január 31.

Képviselőtestület határozatáról értesül:

Solti Közös Önkormányzati Hivatal pénzügyi csoport

Solt Aranykulcs Városgazdálkodás Nkft.

**5. N A P I R E N D**

**Előterjesztés az F1 Számitástechnikai Bt. vállalkozói díjának felülvizsgálatáról**

Előadó: Németh István polgármester

(Írásos előterjesztés mellékelve)

Németh István polgármester:

Ismét átadta a szót Végi Bálint képviselőnek, mint a Pénzügyi és Városrendezési Bizottság elnökének, ismertesse a bizottsági javaslatot.

Végi Bálint képviselő:

Mint minden vállalkozónak felül kell vizsgálnia a következő évben várható költségeit, hogy a vállalt díjakba belefér-e. Az F1 Bt. ügyvezetője a vállalkozási díj felülvizsgálatát és 25%-kal való emelését kérte az önkormányzattól. Polgármester úr és a vezetőség egyeztetést folytatott a vállalkozóval, melynek eredményeképpen 12,5%-os emelést irányoz elő 2023. január 1. napjától.

A Pénzügyi és Városrendezési Bizottság megtárgyalta a napirendet és elfogadásra javasolja a képviselő-testületnek.

Németh István polgármester:

Mivel a jelenlévők kérdést, hozzászólást nem kívántak tenni, feltette szavazásra, aki egyetért az F1 Számítástechnikai Bt-vel kötött szerződés módosításával úgy, hogy 2023. január 1. napjától a vállalkozói díj 450.000,- Ft + áfa összegben kerüljön meghatározásra, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **5/2023. (I.26.)** képv.t. határozata az **F1 Számítástechnikai Bt. vállalkozói díjának felülvizsgálatáról**

**HATÁROZAT**

1. Solt Város Önkormányzat Képviselő-testülete úgy döntött, hogy a Solt Város Önkormányzat (6320 Solt, Béke tér 1.) és az **F1 Számítástechnikai Bt.** (6320 Solt Rév u. 5.), mint vállalkozó között a 2015. december 15-én kötött szerződés 5. pontja 2023. január 1. napjától az alábbiak szerint módosul:

„5. A vállalkozó a jelen szerződésben meghatározott munkáért havi **450.000, - Ft** **+ ÁFA** összesen 571.500, - Ft azaz Ötszázhetvenegyezer-ötszáz forint vállalkozói díjat számít fel. A vállalkozói díj minden év november 30-ig felülvizsgálatra kerül.”

A szerződés többi pontja változatlan maradt.

1. Felhatalmazza az önkormányzat polgármesterét a módosított vállalkozási szerződés aláírására.

Végrehajtásért felelős: Németh István polgármester

Végrehajtás határideje: 2023. január 31.

Képviselőtestület határozatáról értesül:

Szabó Dávid F1 Számítástechnikai Bt.

**6. N A P I R E N D**

**Előterjesztés a Híd Tv Solt eszközbeszerzési kérelméről**

Előadó: Németh István polgármester

(Írásos előterjesztés mellékelve)

Németh István polgármester:

A napirendet szintén a Pénzügyi és Városrendezési Bizottság tárgyalta, átadta a szót Végi Bálint képviselőnek.

Végi Bálint képviselő:

A helyi televízióval kapcsolatban elmondta, most már élő adásban láthatja a tisztelt lakosság a testületi üléseket és adásba kerülnek azok a rendezvények is, melyek a városban zajlottak. Úgy gondolják, ezek a rendezvények, műsorok közvetítése fontos ahhoz, hogy a lakosok minél több információt kapjanak Solt városát érintő eseményekről. A stúdió új helyre költözött, színvonalas stúdió került kialakításra a rendelkezésre álló eszközökkel. Ahhoz viszont, hogy a technikai feltételek a zavartalan és színvonalas közvetítésekhez adottak legyenek, két eszköz megvásárlására van szükség. Az eszközök a bekért árajánlatok szerint 1.799.000,-Ft összegbe kerülnek. A bizottság megtárgyalta a napirendet és javasolja a képviselő-testületnek elfogadásra.

Németh István polgármester:

Feltette szavazásra, aki egyetért a helyi tv részére technikai eszközök megvásárlásával és ingyenes használatba adásával a Híd Tv Solt részére 1.799.000,-Ft összegben, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **6/2023. (I.26.)** képv.t. határozata a **Híd Tv Solt eszközbeszerzési kérelméről**

**HATÁROZAT**

1. Solt Város Önkormányzat Képviselő-testülete úgy döntött, hogy megvásárol 1 db kamerát tartozékokkal, valamint 1 db Logo generátort és Yoloboxot összesen 1.799.000,-Ft összegben a 2023. évi költségvetése terhére.
2. Solt Város Önkormányzat Képviselő-testülete úgy döntött, hogy a megvásárolt kamerát a további eszközökkel ingyenes használatba adja a Híd Tv Solt részére a testületi ülések és önkormányzati rendezvények felvételében biztosítására.
3. Solt Város Önkormányzat Képviselő-testülete felkéri Solt város polgármestert, hogy intézkedjen a beszerzésről és az ingyenes használat adásról kösse meg a megállapodást.

Végrehajtásért felelős: Németh István polgármester

Végrehajtás határideje: 2023. február 28.

Képviselő-testület határozatáról értesül:

* Solti Közös Önkormányzati Hivatal pénzügyi csoport
* Híd Tv Solt

**7. N A P I R E N D**

**Előterjesztés a TOP-1.2.1-15-BK1-2016-00010 azonosító számú „Solt-Dunatetétlen-Akasztó turisztikai kerékpárút fejlesztése” című projekt keretében az állami tulajdonban lévő ingatlanok megszerzéséhez szükséges szerződések aláírásáról**

Előadó: Németh István polgármester

(Írásos előterjesztés mellékelve)

Németh István polgármester:

Felkérte Végi Bálint képviselőt, tájékoztassa a jelenlévőket a bizottsági javaslatról.

Végi Bálint képviselő:

A Solt-Dunatetétlen-Akasztó közötti turisztikai kerékpárút gyakorlatilag már megvalósult, zárásképpen azok a feladatok maradtak, melyekkel le lehet zárni a projektet. Az előterjesztésben részletesen olvasható, hogy a kerékpárút nyomvonalát érintő területek tulajdonjogát kell rendezni, a szükséges szerződéseket aláírni.

A Pénzügyi és Városrendezési Bizottság megtárgyalta a napirendet és javasolja a képviselő-testületnek a tulajdoni viszonyok rendezését a határozati javaslatban foglaltak szerint.

Németh István polgármester:

Kérdés, hozzászólás nem hangzott el, így feltette szavazásra. aki egyetért a tárgyban szereplő projekt lezárása érdekében az érintett ingatlanok tulajdonjogának megszerzésével, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **7/2023. (I.26.)** képv.t. határozata a **TOP-1.2.1-15-BK1-2016-00010azonosító számú „Solt-Dunatetétlen-Akasztó turisztikai kerékpárút fejlesztése” című projekt keretében az állami tulajdonban lévő ingatlanok megszerzéséhez szükséges szerződések aláírásáról**

**HATÁROZAT**

1. Solt Város Önkormányzat konzorciumban megépítette a Solt –Dunatetétlen - Akasztó turisztikai célú kerékpárutat a TOP-1.2.1-15-BK1-2016-00010 azonosító számú projekt keretében. A kerékpárút nyomvonalát érintő állami tulajdonú ingatlanok esetében a forgalomba helyezést követően szükséges a tulajdonjog rendezése, amihez megállapodások megkötése szükséges az ingatlanok vagyonkezelőivel.
2. A kerékpárút nyomvonalát érintő állami tulajdonú és a Magyar Közút Nzrt. vagyonkezelésében lévő ingatlanok: 0155/2, 0161/5, 061/6, 0161/8, 0161/9, 0161/10, 0161/11. Az ingatlanok érintett részének összes alapterülete 334 m2.
3. A kerékpárút nyomvonalát érintő állami tulajdonú és a Magyar Nemzeti Vagyonkezelő Zrt. valamint az Építési és Beruházási Minisztérium vagyonkezelésében lévő ingatlanok: 0155/2, 0161/5, 061/6, 0161/8, 0161/9, 0161/10, 0161/11. Az ingatlanok együttes alapterülete: 19.683 m2.
4. A Képviselő-testület felhatalmazza a polgármestert, hogy a határozat 2.) pontjában feltüntetett hrsz.-ú Solt – külterületi 7 db ingatlan ingyenes önkormányzati tulajdonba adásával kapcsolatos eljárás során a Magyar Közút Nzrt. felé teljes jogkörben eljárjon, és valamennyi nyilatkozatot megtegyen, valamint az ingyenes önkormányzati tulajdonba adásra vonatkozó megállapodást aláírja.
5. A Képviselő-testület felhatalmazza a polgármestert, hogy a határozat 2.) pontjában feltüntetett hrsz.-ú Solt – külterületi 6 db ingatlan ingyenes önkormányzati tulajdonba adásával kapcsolatos eljárás során a Magyar Nemzeti Vagyonkezelő Zrt és az Építési és Beruházási Minisztérium felé teljes jogkörben eljárjon, és valamennyi nyilatkozatot megtegyen, valamint a telekalakítási megállapodást és az ingyenes önkormányzati tulajdonba adásra vonatkozó megállapodást aláírja.

Végrehajtásért felelős: Németh István polgármester

Végrehajtás határideje: azonnal

Képviselő-testület határozatáról értesül:

- Pénzügyi csoport

- Beruházási csoport

**8. N A P I R E N D**

**Előterjesztés a „Solt, Mátyás király utca 2099 hrsz. alatti helyi önkormányzati út felújítása” beruházáshoz kivitelezési ajánlatok megkéréséről**

Előadó: Németh István polgármester

(Írásos előterjesztés mellékelve)

Németh István polgármester:

Átadta a szót Végi Bálint képviselőnek.

Végi Bálint képviselő:

A képviselő-testület korábban már tárgyalt a Mátyás király utca felújításáról, a felújítást támogatta, de úgy ítélte meg, hogy a 2022. évi költségvetést már nem terheli meg a felújítás költségeivel. A 2023. évi költségvetés tervezése a felújítás költségeinek figyelembevételével készül, így ismét napirendre került az előterjesztés. A felújítandó terület egy közel 600 méter hosszúságú útszakasz 4 méter szélességgel, melynek nettó bekerülési költsége 49.000.000,- forint.

A Pénzügyi és Városrendezési Bizottság megtárgyalta a napirendet és javasolja elfogadásra a képviselő-testületnek.

Németh István polgármester:

Megkérdezte, hogy a jelenlévők kívánnak-e hozzászólást tenni.

Árizs Lajos képviselő:

Örömmel olvasta az előterjesztésben, hogy 4 méter szélességű lesz a felújított útszakasz. Kérni szeretné, hogy a továbbiakban az összes gyűjtőút felújítása vagy kiépítése hasonlóan kerüljön megvalósításra, hogy a szembejövő autók biztonságosan elférjenek egymást mellett, ne kelljen lehúzódni a padkára.

Németh István polgármester:

Feltette szavazásra, aki egyetért a Mátyás király utca felújításával és a felújításhoz szükséges 49.000.000,-Ft + ÁFA összeg 2023. évi költségvetésben történő biztosításával, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **8/2023. (I.26.)** képv.t. határozata a **„Solt, Mátyás király utca 2099 hrsz. alatti helyi önkormányzati út felújítása” beruházáshoz kivitelezési ajánlatok megkéréséről**

**HATÁROZAT**

1. Solt Város Önkormányzat Képviselő-testülete úgy döntött, hogy „Solt, Mátyás király utca 2099 hrsz. alatti helyi önkormányzati út felújítása” című beruházást támogatja.
2. Solt Város Önkormányzat Képviselő-testülete felkéri az önkormányzat polgármesterét, hogy a bíráló bizottság döntését figyelembe véve a beérkezett kivitelezési ajánlatok közül válassza ki a nyertes ajánlatot és kössön a Vállalkozóval kivitelezési szerződést az útburkolat felújítására.
3. Az önkormányzat a felújításhoz szükséges 49.000.000,-Ft + ÁFA összeget a 2023. évi költségvetés terhére biztosítja.

Végrehajtásért felelős: Németh István polgármester

Végrehajtás határideje: 2023. január 31.

Polgármester határozatáról értesül:

Kristofics László beruházási előadó

Dani Attiláné pénzügyi vezető

**9. N A P I R E N D**

**Előterjesztés Csepregi Bálint Solt, Kecskeméti út 33. szám alatti lakos ingatlanvásárlási kérelméről**

Előadó: Németh István polgármester

(Írásos előterjesztés mellékelve)

Németh István polgármester:

A napirend már szintén volt a képviselő-testület előtt, a szakvéleményeket az önkormányzat megkapta, így ismét napirendre került a kérelem.

Megadta a szót Végi Bálint képviselőnek, mint a Pénzügyi és Városrendezési Bizottság elnökének.

Végi Bálint képviselő:

Az előzményeket ismertetve elmondta, Csepregi Bálint kérelemmel fordult az önkormányzathoz, hogy az ingatlana mellett található útszakaszt szeretné megvásárolni. A képviselő-testület azt a döntést hozta, hogy szakhatóságok bevonásával, véleményük kikérésével vizsgálja meg az ingatlan eladásának lehetőségét. A szakhatósági vélemények megérkeztek, továbbá a főépítész állásfoglalását is tartalmazza az írásos anyag. Az érintett út több további ingatlan megközelítését is szolgálja jelenleg. Annak érdekében, hogy az ingatlanok továbbra is megközelíthetőek legyenek, egy másik útszakaszon van lehetőség. A kiváltó út viszont a szakvélemény szerint nem alkalmas arra, hogy mezőgazdasági forgalmat is le tudjon bonyolítani, nincs meg az út kellő szélessége, a kanyarodási ívei nem alkalmasak mezőgazdasági gépjárművek közlekedésére. Mindezek ismeretében a főépítész úr azt javasolja, hogy az önkormányzat ne értékesítse Csepregi Bálint által kért útszakaszt, mert ha a kiváltó utat az önkormányzat alkalmassá kívánná tenni a közlekedéshez, az telekmegosztással, Településrendezési Terv módosításával, ingatanok egy részének kisajátításával járna, ami jelentős költségterhelést jelentene az önkormányzatnak.

Az előterjesztés két határozati javaslatot tartalmaz, egyik, hogy az önkormányzat a Csepregi Bálint által megvásárolni kívánt útszakaszt értékesíti, a másik szerint pedig nem kívánja eladni a területet. A bizottság megtárgyalta a napirendet és azt a javaslatot teszi a képviselő-testület felé, hogy ne értékesítse a kért útszakaszt.

Németh István polgármester:

Kérte a képviselőket, tegyék meg hozzászólásaikat.

Árizs Lajos képviselő:

Megkérdezte, hogy Csepregi Bálinttal történt-e egyeztetés a szakértői vélemények megérkezését követően?

Németh István polgármester:

A képviselő-testület által hozott döntést követően kap tájékoztatást a kérelmező.

Végi Bálint képviselő:

A bizottsági ülésen szóba került az is, hogy valószínűleg a költségeket vállalná Csepregi Bálint, viszont jegyző asszony tájékoztatása szerint a kiváltó útszakasz is önkormányzati tulajdonban van, a kanyarodás miatt ingatlanokat kellene megvásárolni, így magánszemély nem tud részt vállalni ezekből a költségekből.

Szűcs Imre képviselő:

Csatlakozva Árizs Lajos képviselő úr hozzászólásához elmondta, Csepregi Bálint részéről elhangzott, hogy jelentős összeget is hajlandó lenne áldozni azért, hogy ne kelljen a porral küzdeni a saját portáján, amikor az előtte lévő úton járnak a különböző gépjárművek. Nem igazán értette amit Végi Bálint képviselő mondott. Az az út, ami kiváltaná a jelenleg használt utat, az mellett magánterületek vannak? (Igen). Ez technikai részlet, megoldásra kellene törekedni. Az érintett ingatlanokat Csepregi Bálint nem vásárolhatja meg és nem ajánlhatja fel térítésmentesen az önkormányzatnak? Vagy a szükséges néhány métert nem ajánlhatja fel Solt Város Önkormányzatának? Azért mert valamit meg kell vásárolni ami pénzbe került, és az önkormányzatnak kevés pénze van, azért Árizs Lajos képviselőhöz csatlakozva úgy véli, fussanak még egy kört, hogy a költségeket Csepregi Bálint vállalja, vagy nem vállalja. Ne utasítsa el rögtön a képviselő-testület a kérést. Mivel a bizottsági ülésen nem tudott részt venni, most kívánja elmondani véleményét. Meg kell nézni, hogy milyen nagyságrendű költséggel kell számolni, és megkérdezni Csepregi Bálintot, hogy vállalja-e. Amennyiben vállalja a költségeket, akkor tárgyaljon újra a testület a napirendről, ha nem, akkor utasítsa csak el a képviselő-testület a kérelmet.

Németh István polgármester:

Van igazság az elhangzott hozzászólásban, de Csepregi Bálint tájékoztatása azért nem történt meg eddig, mert a döntés a képviselő-testület hatásköre. A kisajátítás lehetőségét is tartalmazza az előterjesztés, tehát azt is megteheti a képviselő-testület, hogy most hoz egy döntést, majd megnézik a további lehetőségeket. Tájékozódni kell arról például, hogy azok az ingatlantulajdonosok, akiknek az ingatlanukból kellene területrészt vásárolni, egyáltalán hajlandóak lennének-e eladni. Információi szerint nem akarnak eladni a tulajdonukban lévő ingatlanokból, mert a jelenlegi területet is kicsinek találják. Amennyiben erről nyilatkoznak, akkor nem tud az önkormányzat mit tenni. Kisajátítással nem szeretné fenyegetni a tulajdonosokat. A Magyar Közút és a főépítész véleménye is az, hogy enélkül a kiváltó út annyira keskeny, hogy nem alkalmas a biztonságos közlekedésre. Arról sincs pontos információ, hogy mennyi összköltsége lenne a szükséges intézkedéseknek. Javaslata az, hogy most hozzon egy döntést a képviselő-testület. Amennyiben Csepregi Bálint tudomásul veszi a képviselő-testület döntését, akkor nincs további teendő, ha nem, akkor az önkormányzat annyiban tud segíteni, hogy hivatalos levél formájában megkérdezi az érintett ingatlantulajdonosokat a szükséges területnagyság eladási szándékukról. Az ingatlantulajdonosok válaszát követően újra tárgyalhatja a testület a kérelmet.

Gál József képviselő:

Szintén megoldásra törekedne mindenki megelégedésére, de meggyőződése, hogy a kiváltó út az előírásoknak megfelelő állapotot kapjon, lakóingatlan megvásárlására is szükség volna. Jelenleg 2 mezőgazdasági eszköz nem fér el egymás mellett, így ezeket a szempontokat is figyelembe kell venni. Az is várható, hogy amennyiben az önkormányzat akar ingatlant vásárolni, az ingatlanok piaci ára jelentősen emelkedik. A kisajátítási eljárás nem egyszerű, hosszadalmas, át kell gondolni a lehetőségeket. Javasolta, hogy a képviselő-testület a Pénzügyi és Városrendezési Bizottság javaslatát vegye figyelembe a döntés meghozatalához.

Árizs Lajos képviselő:

Egyetért azzal, hogy a kiváltó út jelenleg alkalmatlan a mezőgazdasági gépek esetében, viszont ha Csepregi Bálint bekeríti az útból a saját területét és az általa megvásárolt szemben lévő területet, akkor az út se lesz elég széles. Javaslata, hogy most kerüljön levételre a napirend, egyeztessenek Csepregi Bálinttal és annak függvényében tárgyaljanak újra a kérelemről.

Végi Bálint képviselő:

Azt nem tudni, hogy mekkora az út, de nem is érti, hogy jelen esetben ez miért releváns. A mezőgazdasági munkákat el kell végezni, a járműveknek közlekedni kell. Jelen esetben az út akármilyen széles, alkalmas a közlekedésre, mert az út egyik oldalán van csak lakóház. Beszélhetünk arról, hogy kényszerhelyzet áll elő, ha bekeríti a tulajdonát és az útból csak 3 méter marad, de a gépek akkor is ott fognak járni, mert az ún. kiváltó út alkalmatlan a közlekedésre, balesetveszélyes volna ott közlekedni. A hídnál kanyarodásnál nem lehet kilátni, még ha több fát kivágnának, akkor sem lehet biztonságosan közlekedni. Mindezeket a Magyar Közút is leírta, nem érti miért próbálnak szembe menni a hatóság által leírt információkkal. Később ezt meg lehet vizsgálni, de most valamilyen irányba el kellene indulni, mert így csak folyamatos információszerzéssel telik az idő. Nyilván úgy kell megoldani az ügyet, hogy mindenkinek jó legyen, de a jelenlegi helyzetben a kiváltó út nem alkalmas a közlekedésre. Csepregi Bálint tulajdonára visszatérve elmondta, hogy a mezőgazdasági területek megközelítéséhez szolgalmi jogot kell biztosítani.

Szűcs Imre képviselő:

Jelen pillanatban azt az utat, amit Csepregi Bálint meg szeretne vásárolni, teljesen jogosan használhatja mindenki. Azt a kérdést, hogy a képviselő-testület nem elutasítja, hanem leveszi napirendről és próbál megoldást keresni, lehetőséget ad arra, hogy az elkövetkezendő 2-3 hónapban további információkat szerezzen az önkormányzat. Javasolta a napirend levételét.

Németh István polgármester:

Megállapította, hogy módosító indítvány hangzott el, tehát először arról kell szavaznia a képviselő-testületnek.

Szavazás előtt megadta a szót Gál József képviselőnek.

Gál József képviselő:

Nem ért egyet a napirend levételével, mivel a határozati javaslat nem arról szól, hogy többet nem lehet vele foglalkozni. Véleménye szerint a határozati javaslatban foglaltak aktuálisak jelen ülésen, erről kellene döntenie a képviselő-testületnek a most rendelkezésre álló információk alapján, majd ezt követően tovább lehet gondolkodni.

Németh István polgármester:

Mivel további hozzászólást a jelenlévők nem kívántak tenni, feltette szavazásra, aki egyetért Árizs Lajos és Szűcs Imre képviselők által tett indítvánnyal, mely szerint a Csepregi Bálint kérelméről szóló napirend kerüljön levételre, az kézfeltartással szavazzon.

Megállapította, hogy a jelenlévő 9 képviselő 6 igen és 3 nem szavazattal a napirend levételéről döntött.

Összefoglalva a döntés lényegét elmondta, legközelebb csak akkor tárgyalja ismét a testület, ha az érintett ingatlantulajdonosok nyilatkoznak azon szándékukról, hogy hajlandóak ingatlanukból területrészt eladni a kiváltó út szélesítéséhez, továbbá Csepregi Bálint kérelmezőt megkeresi az önkormányzat a költségek vállalása kérdésében.

Solt Város Önkormányzat Képviselő-testületének **9/2023. (I.26.)** képv.t. határozata **Csepregi Bálint Solt, Kecskeméti út 33. szám alatti lakos ingatlanvásárlási kérelme című napirend levételéről**

**HATÁROZAT**

1. Solt Város Önkormányzat Képviselő-testülete úgy döntött, hogy Csepregi Bálint Solt, Kecskeméti út 33. szám alatti lakos ingatlanvásárlási kérelmét napirendről leveszi.
2. Solt Város Önkormányzat Képviselő-testülete megbízza a polgármestert,
3. Felkéri az önkormányzat polgármesterét, hogy az egyeztetéseket, információk beszerzését követően újabb előterjesztés formájában ismét terjessze a képviselő-testület elé.

Végrehajtásért felelős: Németh István polgármester

Végrehajtás határideje: 2022. január 30.

Képviselőtestület határozatáról értesül:

A Mesevár Óvoda és Mini Bölcsőde vezetője

**10. N A P I R E N D**

**Előterjesztés a 6320 Solt, Mester utca 26. szám alatti ingatlan megvásárlásáról**

Előadó: Németh István polgármester

(Írásos előterjesztés mellékelve)

Németh István polgármester:

Az írásos előterjesztést ismertetve elmondta, Bernáth Lajos solti lakos megvételre ajánlotta fel a tulajdonában lévő Solt, Mester utca 26. szám alatti ingatlanát. A nyilvántartásból kivett lakóház., gazdasági épület és udvar területe 1456 m2. Az előterjesztés elkészítését követően Bernát Lajos további információval kereste meg, hogy az ingatlanát 25 millió forintért kívánja eladni. Kérte a képviselőket, a döntésnél az eladási árat is vegyék figyelembe.

Megkérdezte, kíván-e valaki kérdést, hozzászólást tenni a napirendhez.

Végi Bálint képviselő:

A Pénzügyi és Városrendezési Bizottság megtárgyalta a napirendet. A napirenddel kapcsolatban nemcsak a vételi árat vették figyelembe a bizottság tagjai, hanem az ingatlan fekvését is, mivel az önkormányzat azon a területen jelenleg nem kíván fejlesztéseket végrehajtani. A bizottság javasolja a képviselő-testületnek, hogy ne vásárolja meg a tárgyban szereplő ingatlant.

Németh István polgármester:

Mivel további kérdés, hozzászólás nem hangzott el, feltette szavazásra, aki egyetért azzal, hogy az önkormányzat ne vásárolja meg a Mester utca 26. szám alatti ingatlant, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **10/2023. (I.26.)** képv.t. határozata a **6320 Solt, Mester utca 26. szám alatti ingatlan megvásárlásáról**

**HATÁROZAT**

1. Solt Város Önkormányzat Képviselő-testülete úgy határozott, hogy nem vásárolja meg a vásárlásra felajánlott Mester utca 26. szám alatti 858 hrsz. alatti ingatlant.
2. Felkéri az önkormányzat polgármesterét, hogy döntéséről az ingatlan tulajdonosát tájékoztassa.

Végrehajtásért felelős: Németh István polgármester

Végrehajtás határideje: 2023. január 31.

Képviselő-testület határozatáról értesül:

Pénzügyi csoport

Pénzügyi és Városrendezési Bizottság elnöke

Bernáth Lajos 6320 Solt, Mester utca 26.

Kristofics László beruházási előadó

**11. N A P I R E N D**

**Előterjesztés a járáspusztai térfigyelő kamerarendszer beszerzéséről**

Előadó: Németh István polgármester

(Írásos előterjesztés mellékelve)

Németh István polgármester:

Az előterjesztés már korábban is szerepelt napirendként, ahol az a döntés született, hogy helyszíni szemle és árajánlat szükséges a végső döntéshez. Árizs Lajos és Gál József képviselők a biztonságtechnikai szakemberrel együtt megtekintették a helyszínt a gyakorlati kivitelezéshez. A Bács-biztonság Kft. árajánlata szerint 1.179.000,- forintba kerülne a rendszer kiépítése.

Megadta a szót Végi Bálint képviselőnek, ismertesse a bizottság javaslatát.

Végi Bálint képviselő:

Ahogy polgármester úr is említette, két képviselő a helyszínen egyeztetett a szakemberrel, hogy hol lenne a legjobb a kamerákat elhelyezni a fő útirányok megfigyelése érdekében. Az árajánlatban 2 kamera kihelyezésének anyag- és munkadíj tételei szerepelnek, melynek összege 1.179.000,- Ft.

A Pénzügyi és Városrendezési Bizottság megtárgyalta a napirendet és javasolja a képviselő-testületnek az árajánlat elfogadását és a kivitelezés megrendelését.

Németh István polgármester:

Feltette szavazásra, aki egyetért a járáspusztai térfigyelő kamerarendszer beszerzésével 1.179.000,- Ft összegben, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **11/2023. (I.26.)** képv.t. határozata a **járáspusztai térfigyelő kamerarendszer beszerzéséről**

**HATÁROZAT**

1. Solt Város Önkormányzat Képviselő-testülete úgy döntött, hogy helyt ad a járáspusztai lakók kérésének. A Bács-Biztonság Kft. által megadott irányár alapján -mely ajánlat nettó értéke 1.179.000 Ft azaz bruttó 1.500.000 Ft- bekér 3 ajánlatot és beszerzést folytat le a térfigyelő kamerarendszer kiépítésére, melynek költségét a 2023 évi költségvetés terhére biztosítja.
2. Felkéri az önkormányzat polgármesterét, hogy döntéséről kérelmezőket tájékoztassa.

Végrehajtásért felelős: Németh István polgármester

Végrehajtás határideje: 2023. január 31.

Képviselő-testület határozatáról értesül:

Pénzügyi csoport

Kristofics László beruházási előadó

**12. N A P I R E N D**

**Előterjesztés a Mesevár Óvoda és Mini Bölcsőde és Százszorszép Telephelyének éves nyitvatartási és nyári zárva tartási rendjének meghatározásáról**

Előadó: dr. Faragó Mónika jegyző

(Írásos előterjesztés mellékelve)

Németh István polgármester:

A napirendet az Oktatási, Kulturális, Sport, Külkapcsolatok és Közrendvédelmi Bizottság tárgyalta. Felkérte Lencsés Sándorné képviselőt, mint a bizottság elnökét, ismertesse a bizottság javaslatát.

Lencsés Sándorné képviselő:

Az óvoda és bölcsőde nyitva- és nyári zárva tartásáról szól az előterjesztés. Az intézmény hétfőtől péntekig 6.30-tól 17 óráig tart nyitva, a nyári zárva tartási rend a korábbi évekhez hasonlóan alakul. A bizottság ülésén részt vett Döbrenteiné Szántó Katalin óvodavezető, aki elmondta, hogy a szülőket február 15-ig kell tájékoztatni erről. A nyitvatartási és nyári zárva tartási renddel kapcsolatban nem volt reklamáció az évek során. Az írásos anyag alapján ismertette a nyári zárva tartás rendjét is.

Az óvodavezető arról is tájékoztatta a bizottsági ülésen jelenlévő képviselőket, hogy a Kissolton újonnan megépült mini bölcsődébe megérkezett a bútorok, berendezések egy része. Az épület szép, minden igényt kielégítő, 12 gyerek befogadására alkalmas csoportszobával, szeptembertől várják a kicsiket.

A bizottság elfogadásra javasolja a nyitva- és zárva tartási rendet.

Németh István polgármester:

Feltette szavazásra, aki egyetért a Mesevár Óvoda és Mini Bölcsőde éves nyitvatartási és nyári zárva tartási rendjének elfogadásával, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **12/2023. (I.26.)** képv.t. határozata a **Mesevár Óvoda és Mini Bölcsőde és Százszorszép Telephelyének éves nyitvatartási és nyári zárva tartási rendjének meghatározásáról**

**HATÁROZAT**

1. Solt Város Önkormányzat Képviselő-testülete a Mesevár Óvoda és Mini Bölcsőde, valamint a Százszorszép Telephely 2022/2023-as nevelési évre szóló Nyári zárva tartási tervezetét, Heti nyitvatartási rendjét elfogadta.

**Mesevár Óvoda és Mini Bölcsőde: 2023. augusztus 1 - 2023. augusztus 31.**

**Százszorszép Telephely: 2023. július 1. – 2023. július 31.**

**Mesevár Óvoda és Mini Bölcsőde: 2023. augusztus 1. - 2023. augusztus 15.**

**Heti nyitva tartás rendje: hétfőtől – péntekig: 6.30- 17.00.**

1. Felkéri az önkormányzat polgármesterét, hogy a képviselő-testület döntéséről az óvoda vezetőjét a határozat megküldésével tájékoztassa.

Végrehajtásért felelős: Németh István polgármester

Végrehajtás határideje: 2023. február 10.

Képviselőtestület határozatáról értesül:

A Mesevár Óvoda és Mini Bölcsőde vezetője

**13. N A P I R E N D**

**Tájékoztató Solt város polgármesterének önkormányzati hatósági ügyekben hozott döntéseiről**

Előadó: Németh István polgármester

(Írásos előterjesztés mellékelve)

Németh István polgármester:

Az írásos előterjesztés alapján ismertette az önkormányzati hatósági ügyekben hozott döntéseket.

Kérte tájékoztatója elfogadását.

Feltette szavazásra, aki egyetért az önkormányzati hatósági ügyekben hozott döntéseiről szóló tájékoztató tudomásul vételével, az kézfeltartással szavazzon.

Megállapította, a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **13/2023. (I.26.)** képv.t. határozata **Solt Város polgármesterének önkormányzati hatósági ügyekben hozott döntéseiről**

**HATÁROZAT**

Solt Város Önkormányzat Képviselő-testülete Solt Város Polgármesterének tájékoztatóját, a 2022. december 1. – 2023. január 16. közötti időszakban hozott önkormányzati hatósági döntéseiről tudomásul vette.

**14. E G Y É B Ü G Y E K**

1. **Előterjesztés a Király utca útburkolatának javítása iránti kérelemről**

Előadó: Németh István polgármester

(Írásos előterjesztés mellékelve)

Németh István polgármester:

A Király utcai lakosok kérelemmel fordultak a képviselő-testülethez az utca egy részének helyreállítása érdekében. Javasolta. hogy az önkormányzat bízza meg a Solt Aranykulcs Városgazdálkodási Nkft-t, hogy tekintse meg a helyszínt és tegyen javaslatot a csapadékvíz elvezetésére és az utca kátyús részének helyreállítására.

Szondi Miklós képviselő:

Jelezte, hogy Petőfi-telepen a víztorony és a buszmegálló környékét is vizsgálja meg a városüzemeltetés, mit lehetne tenni, mert ott is hatalmas kátyúk alakultak ki.

Gál József képviselő:

A Posta utca mélyen fekvő részén lakók jelezték, hogy a csapadékvíz elfolyását szolgáló áteresz el van tömődve, szintén meg kellene oldani a kialakult helyzetet.

Szűcs Imre képviselő:

A Fűzfa utcában is több ingatlant érint a belvíz, oda esetleg egy záportározót lehetne létesíteni.

Németh István polgármester:

Tudomása szerint az áteresz ki lett takarítva.

Záportározó létesítéséhez tervek is kellenek.

Szondi Miklós képviselő:

A temetőnél lévő árok szintén takarításra szorul.

Németh István polgármester:

A városüzemeltetés dolgozói folyamatosan végzik az átereszek takarítását is.

Mivel további hozzászólást a jelenlévők nem kívántak tenni, kérte a képviselőket, szavazzanak a Király utca helyreállitásáról.

Feltette szavazásra, aki egyetért azzal, hogy az önkormányzat bízza meg a Solt Aranykulcs Városgazdálkodási Nkft vezetőjét a helyszín megtekintésére és javaslattételre a helyreállitásra és a csapadékvíz elvezetésére, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **14/2023. (I.26.)** képv.t. határozata a **Király utcai lakosok úthelyreállítási kérelméről**

**HATÁROZAT**

1. Solt Város Önkormányzat Képviselő-testülete megbízza a Solt Aranykulcs Városgazdálkodási Nkft vezetőjét, hogy tekintse meg a Király utcai helyszínt és tegyen javaslatot a helyreállításra és a csapadékvíz elvezetésére vonatkozóan.
2. A szakmai javaslat alapján a képviselő-testület újabb előterjesztés formájában dönt a Király utcai lakosok kérelméről.

Végrehajtásért felelős: Végi Bálint bizottság elnöke

Végrehajtás határideje: 2023. február 28.

Képviselő-testület határozatáról értesül:

Solt Aranykulcs Városgazdálkodási Nkft ügyvezetője

Kristofics László ügyintéző

Németh István polgármester:

Tájékoztatta a képviselőket egy befektető cég képviselőjének megkereséséről, akik Solton szeretnének építeni egy 25 lakásos négyemeletes passzív házat. Az épület vázlatos tervét a képviselők megtekintették. Az Erzsébet-liget területét alkalmasnak találták a beruházáshoz. A képviselők véleményét kérte a terület eladásáról. Amennyiben a testület egyetért a terület eladásával, akkor független ingatlanszakértői értékbecslést kell készíttetni.

Szűcs Imre képviselő:

Megkérdezte, hogy bérlakásokban gondolkodik-e a befektető.

Németh István polgármester:

Nem bérlakások lesznek, de az önkormányzat is vehet ingatlant, ha úgy dönt.

Gál József képviselő:

Jó befektetésnek tartja és az Erzsébet-liget területe is rendezetté válik. Az értékbecslés alapján hozzanak döntést az eladásról.

Németh István polgármester:

Igen, először az eladási szándékról és az értékbecslés megrendeléséről dönt a testület. Az értékbecslés eredményéről a beruházó céget tájékoztatja az önkormányzat, a későbbiekben pedig eladási ár megjelölésével dönt a képviselő-testület az eladásról.

Feltette szavazásra, aki támogatja az Erzsébet-liget eladását és egyetért független ingatlanforgalmi szakértő általi értékbecslés beszerzésével, az kézfeltartással szavazzon.

Megállapította, hogy a jelenlévő 9 képviselő 9 igen szavazattal az alábbi határozatot hozta.

Solt Város Önkormányzat Képviselő-testületének **15/2023. (I.26.)** képv.t. határozata az **Erzsébet-liget eladásáról**

**HATÁROZAT**

1. Solt Város Önkormányzat Képviselő-testülete támogatja a Solt, 1021/4 hrsz. alatti ún. Erzsébet-liget ingatlan eladását.
2. Megbízza az önkormányzat polgármesterét, hogy szerezze be független ingatlanforgalmi szakértő értékbecslését az ingatlan piaci értékének megállapításához.
3. Az értékbecslő által meghatározott ingatlan forgalmi értékének ismeretében a képviselő-testület újabb előterjesztés alapján hozza meg végső döntését.

Végrehajtásért felelős: Németh István polgármester

Végrehajtás határideje: 2023. február 28.

Képviselőtestület határozatáról értesül:

Solti Közös Önkormányzati Hivatal pénzügyi csoport

Kristofics László ügyintéző

**Képviselői hozzászólások**

Szűcs Imre képviselő:

Megkérdezte, hogy Solton milyen állapotban vannak a térfigyelő kamerák, működik-e az adatrögzítés.

Németh István polgármester:

A kamerák rendben működnek, ha problémát észlel a kezelő, azt rögtön jelzi az önkormányzat a szakembernek. A cég karbantartást is végez minden évben.

Szondi Miklós képviselő:

A hivatal mellett kihelyezésre került egy Közép-Duna körről egy információs térképet ábrázoló tábla. Megkérdezte, hogy ez egy kerékpárút elkészültét vetíti elő?

Németh István polgármester:

A tábla a Harta és Solt közötti szakasz építendő kerékpárutat vetíti elő. Ami a dunaföldvári hidat kötné össze az akasztói kerékpárúttal, az még nem teljes kör. Az említett szakasz tervei elkészültek, de tudomása szerint jelen pillanatban nem áll rendelkezésre kormányzati forrás.

Orbán Istvánné képviselő:

Megkérdezte, hogy a szűrőbuszra idén is számíthatnak a hölgyek. Sokan nem tudják megtenni, hogy Kecskemétre utazzanak vizsgálatra.

Németh István polgármester:

A szűrőbusszal kapcsolatban felvették a kapcsolatot az illetékessel, egyelőre válasz nem érkezett, de bízik benne, hogy kitelepülnek a korábbi évekhez hasonlóan. A témával kapcsolatban elmondta, valószínű, hogy idén ismét lesz lehetőség az egészségszűrő buszoknál történő vizsgálatokra.

Árizs Lajos képviselő:

A Toldi utca sarkánál lévő megvilágító oszlop korábban baleset miatt kidőlt, amit azóta sem állítottak vissza. Jelezni kell a közútkezelőnek, mert fontos a gyalogátkelőhely láthatósága. A közúttól tájékoztatást is szeretne kérni, hogy a lámpaoszlop elé egy védőoszlopot ki lehetne-e helyezni. Kikanyarodásnál nagy az esély, hogy újra kidönti valamilyen jármű.

Köszönetét fejezi ki a közútkezelőnek, hogy a kerékpárútnál történt tűzeset miatt tönkrement területrészt kijavították.

Előző testületi ülésen beszéltek arról, hogy a Kissolton kihelyezett hirdetőtábla tönkrement, pótolni kellene.

Szintén szó volt a Kazinczy utca vízelvezetéséről. Van-e előrelépés ez ügyben?

A hulladékgyűjtő szigetek az évek során tönkrementek, ezek javítását is meg kellene oldani.

Az utóbbi időben jelentős mennyiségű csapadék hullott, több utcában áll a víz, a csapadékvíz elvezetésre megoldást kell találni, mert ha a fagyok miatt az út is tönkremegy, az útjavítás jelentős költséget jelent az önkormányzatnak.

A városüzemeltetésnél lehetőség van gépi munkák megrendelésére külsős cégeknek, magánszemélyeknek is. Ez jó dolog, bevételt termel, de ez mellett a városüzemeltetési feladatokat is el kell végezni. Amit már korábban is javasolt, most is úgy látja, hogy ha szükséges, létszámbővítést kell végrehajtani a kft-nél.

Németh István polgármester:

A városüzemeltetés először a városban lévő feladatokat végzi, szabad kapacitásban vállal külsős munkákat. Jelenleg egy brigád az ágdarálást végzi, a másik pedig a csalitos részeket teszik rendbe. A feladatokról listát készít a vezető és az alapján haladnak a munkálatokkal.

A hulladékszigetek rendbetétele az önkormányzat feladata. Elmondta, sajnos még mindig sok ember van, aki szétdobálja a szemetet, azok gyűjtését is folyamatosan el kell végezni.

A Kazinczy utcai vízállással kapcsolatban elmondta, felvették a kapcsolatot az ingatlan tulajdonosával ahol az útszegélyt kell kiigazítani. Néhány héten belül ez is megoldásra kerül.

Az ígért hirdetőtábla elkészült, néhány napon belül kihelyezésre kerül.

A közútkezelőnek jelezni fogják a védőoszlopra vonatkozó kérést.

Több lakos érdeklődésére elmondta, hogy a Toldi utcán optikai kábelt vezetnek, várhatóan március vége a határideje az átadásnak. Az önkormányzat illetékes dolgozói naponta ellenőrzik a helyszínt. A fővállalkozó akkor fogja csak teljes egészében kifizetni alvállalkozójának a munkát, ha az önkormányzat igazolja az utca teljes rehabilitálását, az eredeti állapot visszaállítását. Néhány fát is ki kellett vágni, mert a gyökerek sérültek, balesetveszélyessé váltak. A kerékpárút mellett szintén szükség van néhány fa kivágására.

Végi Bálint képviselő:

A Toldi utca helyreállításával kapcsolatban kérte, arra is figyeljenek, hogy az árkok is alkalmasak legyenek a vízelvezetéshez.

A Toldi utcai gyalogátkelőhellyel kapcsolatban úgy véli, egyelőre ne egyeztessünk a közútkezelővel, várjanak még. hátha sikerül pályázati forrást találni a gyalogátkelőhely jelzőlámpával való ellátásához annak érdekében, hogy az átkelő gyalogosok biztonságérzetét növeljék. Tavaly a közútkezelő szakemberével közösen tekintették meg a helyszínt, ahol szóban elmondta a lehetséges megoldásokat. Javasolta, hogy az önkormányzat kérje meg a közútkezelőt, hogy írásban is informálják az önkormányzatot a műszaki megoldásokról. Szóba került az is, hogy ha maga a gyalogátkelőhely hátrébb kerülne néhány méterrel a kikanyarodás elősegítése érdekében. További forgalomtechnikai előírásokat is figyelembe kell venni, többek között a buszmegálló sem lehet meghatározott méteren belül a gyalogátkelőhelytől. Ezzel a megoldással okafogyottá válik a védőoszlop kihelyezése is, mert akkor a megvilágító lámpa is arrébb kerül, nem akadályozza a kikanyarodást. Az írásos állásfoglalásból látható egyértelműen, hogy mit kell megtenni a kiépítés érdekében. Úgy véli, a kiépítés jelentős részét saját forrásból meg tudja oldani az önkormányzat, de a döntéshez szükség van minden információ beszerzése és a költségek ismerete.

A bizottsági ülésen a mentőállomás kérdése is szóba került ismét, hogy a nyugdíjas klub mikor tud átköltözni.

Németh István polgármester:

Az Országos Mentőszolgálat fogja küldeni a tervrajzot, hogy pontosan hová szeretnék a gipszkartonos leválasztást. Az önkormányzat vállalja a munka elvégzését, de egyelőre nem érkezett meg az igért rajz.

Végi Bálint képviselő:

A képviselők a kissolti játszótér lehetséges helyszíneiről is beszélgettek. Mindannyian egyetértettek abban, hogy a legideálisabb helyszín az iskola, óvoda és a bölcsőde közötti terület. A gyerekek a közelben vannak, a terület nagy, az óvodások mellett az iskolások is, akár testnevelés óra keretében is tudják majd használni.

Németh István polgármester:

Kiegészítésképpen elmondta, informális ülésen már tárgyalt a képviselő-testület a 2023. évi költségvetésről. A tervezetben 5 millió forint elkülönítését javasolták a játszótér megvalósításához.

Szűcs Imre képviselő:

Ismét felvetette az elkerülő út kérdését, a városon átmenő kamionforgalom továbbra is borzalmas helyzetet teremt Solton.

Németh István polgármester:

Tájékoztatta a lakosságot, hogy a testületi ülést követően közmeghallgatást tart a képviselő-testület, ahol Font Sándor országgyűlési képviselő is részt vesz. A lakosság telefonon is felteheti kérdéseit a közmeghallgatás időtartama alatt.

Mivel a nyilvános testületi ülésen egyéb napirendi pont megtárgyalása nem szerepelt, a jelenlévőknek megköszönte a részvételt, majd az ülést bezárta.

**K.m.f.**

Németh István dr. Faragó Mónika

polgármester jegyző